Post salutacionem. Ersame leve Karl, gude vrunt unde leve nabur. Jwer leven breff, gescreven to Wiborch up den dagh des hilgen lichams, hebbe wii gutliken untfangen unde wol vornomen, darinne jwe leve scrivet, dat jw jwe denre Hans Sussi unde Godeken to kennende hebben gegeven, dat wii deme copmanne vorboden hebben in de Nu to seglende. Ersame leve Karll. Wii bidden jw hiirup to wetende, dat ze uns unde zik zulven dar vele to kort inne gedan hebben, wente wii sodanes bodes nicht mechtich en sin, nademe dat it der gemenen stede sake sin, alse jwe leve dat sulven woll irkennen kan. Wii en hebben hiir nene bode geboden, men wii hebben hiir unses erwerdigen heren des meisters bot vorkundiget na inholde siner breve, dat nemant jenigerleie korne ut disseme lande to watere noch to lande voren zolle. Seglen hiir enboven jenige schepe mit korne in de Nu, de zin gekomen ut den oversesschen steden, de, so wii uns vormoden, anders nicht en weten mit den riiken unde mit jw den leve unde vruntscopp, unde ok dergeliken mit den Russen. Wi senden by juwe leve her Johan Duseborge unsen radeskumpan unde Michel Hildebrande unsen medeborger. Wes de van unser wegen by jw werven, mogen gy en wol geloven.